钦定古今图书集成/历象汇编/庶征典/第011卷 > 隋书 > 《天文志序》
## 钦定古今图书集成/历象汇编/庶征典/第011卷 > 隋书 > 《天文志序》

若夫“法紫微以居中，拟明堂而布政，依分野而命国，
体众星而效官”，动必顺时，教不违物，故能成变化之
道，合阴阳之妙。爰在庖牺，仰观俯察，谓以“天之七曜
二十八星，周于穹圆之度，以丽十二位也。在天成象，
示见吉凶。”“五纬入房，启姬王之肇迹；长星孛斗”，鉴宋
人之首乱。天意人事，同乎影响。自夷王下堂而见诸
侯，赧王登台而避责。《记》曰：“天子微，诸侯僭。”于是师兵
吞灭，僵仆原野。秦氏以战国之馀，怙兹凶暴，小星交
𩰚，长彗横天。汉高祖驱驾英雄，垦除灾害，五精从岁，
七重晕毕，含枢曾缅，道不虚行。自西京创制，多历年
载。世祖中兴，当涂驭物，金行水德，祗奉灵命，元兆著
明，天人不远。昔者荥河献箓，温洛呈“图，六文摛范，三
光宛备。”则星官之书，自黄帝始。高阳氏使南正重司
天，北正黎司地。帝尧乃命羲和，钦若昊天，夏有昆吾，
殷有巫咸，周之史佚，宋之子韦，鲁之梓慎，郑之裨灶，
魏有石氏，齐有甘公，皆能言天文，察微变者也。汉之
传天数者，则有唐都、李寻之伦，光武时则有苏伯况、
郎雅光，并能参伍天文，发扬善道，补益当时，监垂来
世。而《河》《洛》图纬虽有星占星官之名，未能尽列。后汉
张衡为太史令，铸浑天仪，总序经星，谓之《灵宪》。其大
略曰：“星也者，体生于地，精发于天，紫宫为帝皇之居，
太微为五帝之座，在野象物，在朝象官。居其中央，谓
之北斗。动系于占，实司王命。四布于方，为二十八星。
日月运行，历示休咎，五纬经次，用彰祸福，则上天之
心，于是见矣。中外之官，常明者百有二十，可名者三
百二十，为星二千五百，微星之数万一千五百二十，
庶物蠢动，咸得系命。而衡所铸之图，遇乱堙灭，星官
名数，今亦不存。”三国时，吴太史令陈卓始列甘氏、石
氏、巫咸三家星官，著于《图录》，并注占赞，总“有二百五
十四官，一千二百八十三星，并二十八宿，及辅官附
坐一百八十二星，总二百八十三官，一千五百六十
五星。”宋元嘉中，太史令钱乐之所铸浑天铜仪，以朱
黑白三色，用殊三家，而合陈、卓之数。高祖平陈，得善
天官者周坟，并得宋氏浑仪之器，乃命庾季才等参
校周、齐、梁、陈及祖暅孙僧“化官私旧图，刊其大小，正
彼疏密，依准三家星位，以为盖图。旁摛始分，甄表常
度，并具赤黄二道，内外两规。悬象著明，躔离攸次，星
之隐显，天汉昭回，宛若穹苍，将为正范。”以坟为太史
令。坟博考经书，勤于教习，自此太史观生，始能识天
官。炀帝又遣宫人四十人，就太史局，别诏袁充，教以
星气，业成者进内，以参占验云。史臣于观台访浑仪，
见元魏太史令晁崇所造者，以铁为之，其规有六，其
外四规常定，一象地形，二象赤道，其馀象二极，其内
二规可以运转，用合八尺之管，以窥星度。周武帝平
齐所得。隋开皇三年新都初成，以置诸观台之上，大
唐因而用焉。